
N.  N.  Xorimbergensis , studiosus  medicinae  , viginti  et  sex  annos  natus, 
constitutione  biliosa,  satis  robusta , temperamento  cbolerico  $ dum  puer  erat , usque 
ad  septimum  aetatis  annum  saepissime  tinea  capitis  laboravit,  nec  tamen  praeter  hanc 
et  variolas  tutorias  sese  ullos  morbos , pueros  infestantes  superasse , commemorat. 
Ante  quatuor  annos , lapsus , fracturam  duarum  costarum  spuriarum  sinistri  lateris 
passus  erat , quae  tamen  intra  breve  tempus  feliciter  sanata  molestias  non  reliquit. 
Litteris  operam  daturus  anno  MDCCCXXVI  Giesenam  sese  contulit,  ubi  paulo 
post  incidit  in  hepatis  inflammationem , quae  licet  gravior  facta,  aptissimis  tamen  re- 
mediis adhibitis  mox  feliciter  sanata  est.  Ex  cerevisiae  frigidae  abusu  anno  prae- 
terito adficiebatur  tussi  chronica  , et  per  aliquot  tempus  sputa , pulmonibus  laboran- 
tium similia , ejecisse  sese  refert.  Jam  studio  artis  medicae  absoluto  et  de  futura 
sorte  desperans , Rossiam  petiturus , urbem  patriam  deseruit , atque  itinere  pedestri, 
inter  quod  sua  omnia  in  dorso  gestabat,  Berolinum  tendit.  At  d.  XVIII.  Maji  vehe- 
mentiore  animi  commotione  affectus , quum  spiritus  vini  haustu  immodico  eam  sup- 
primere voluisset,  paulo  post  sensit  pectoris  oppressionem,  quam  die  XIX.  e.  m. 
tussis  cum  anacatliarsi  mucosa , spumosa , alba , serius  magis  magisque  sicca , con- 
sequebatur. Per  noctem  subito  dolore  veliementissimo  in  aure  dextra  e somno  ex- 
citatus est,  quem  quum  putaret  ab  insecto  irritante  suboriri,  necandae  bestiolae 
gratia  oleum  amygdalarum  in  aurem  affectam  injecit.  Sed  dolores  exinde  non  miti- 
gati, immo  adaucti  sunt.  Eodem  die,  d.XX.  e.m.,  lassitudine  gravi  et  virium  pro- 
stratione correptus,  per  aliquot  horas  sui)  divo  jacuerat  in  terra  satis  bumida. 

Sequente  die,  d.  XXI.  e.m.,  sub  vesperam  horripilationes  advenerunt,  paulo 
post  calor  febrilis  : deinde  accessit  dolor  pungens  in  latere  sinistro  pectoris  adauctus. 
Sub  diem  XXII.  e.  m.  sputa,  jam  antea  mucosa,  spissiora  in  consistentia  magisque 
flava  reddebantur.  Accessit  die  XXIII.  e.  m.  vomitus  biliosus  mucosus,  ejusdem 
generis  diarrhoea , quibus  ita  adaucta  est  virium  prostratio , antea  jam  ab  ipso  obser- 
vata, ut  iter  continuare  non  posset  et  d.  XXIV.  e.  m.  auxilium  in  nosocomio  St. 
Jacobi  Lipsiensi  peteret,  ubi  facta  exploratione  haecce  sunt  observata  s 

Vomitus  biliosus,  mucosus,  vehemens $ diarrhoea  biliosa,  frequentissima 5 
lingua  in  media  parte  muco  flavo  obtecta  siccaque  5 anorexia  5 sapor  amarus , sitis 
ingens.  Dolores  urentes  in  toto  abdomine , praecipue  autem  in  ventriculi  regione, 
tactu  adaucti  5 dolor  pungens  sinistrum  pectoris  latus  occupans , motu  et  tactu  ad- 
auctus $ situs  in  hoc  latere  non  tolerabilis  5 tussis , sputa  flava , spissa , quae  cruda 
dici  poterant , nec  vero  cruenta  5 respiratio  paulo  difficilior  5 anxietas  et  cordis  pal- 
pitatio nulla.  Caeteroquin  etiam  dolores  capitis  valde  prementes  accusabat.  Totus 
habitus  erat  biliosus  $ cutis  flava , maxime  ad  oculorum  conjunctivam , calida , fere 
ardens,  sicca 5 pulsus  frequens , celer ^ magnus,  duriusculus,  aequalis. 

Diagnosis . 

His  omnibus  collectis  judicavimus,  aegrotum  cholera  biliosa  nec  minus 
inflammatoria  affectione  musculorum  intercostalium  cum  febre  rheujnatico  - biliosa 
laborare. 

Prognosis 

quovis  modo  anceps  dici  poterat.  Primum  enim , genio  epidemico  omnino  ad  febres 
gastrico  - nervosas  inclinante,  morbus  gastrico-b  iliosae  complicationis,  in  corpore 
juvenili  eoque  itinere  animique  pathematibus  quodammodo  fracto , statum  nervosum 
ex  criseos  retentione  quam  maxime  minari  debebat.  Certe  quidem  in  duplici  hac 
morbosa  affectione,  quum  tanta  vehementia  utraque  procedere  videretur,  crisin 
alterius utrius  turbatam  iri , et  exinde  aliquem  lethalcm  morbum  subortum  iri , quam 
maxime  habuimus , quod  vereremur.  Porro  vero  etiam  nobilioribus  corporis  orga- 
nis et  ad  vitam  quam  maxime  necessariis , hepati  scilicet  atque  pulmonibus , e tam 
acerba  morbi  invasione  certissima  labes  adeoque  apoplexia  mortifera  imminebat. 

Quae  cum  ita  essent,  indicatum  erat: 

I. )  Ut  vomitum  atque  diarrhoeam  adeo  debilitantem,  quantum  ex  re  esset,  imminue- 

remus , ideoque  stimulum  secretae  bilis  involvere  atque  irritabilitatem  tractus 
intestinalis  remediis  nostris  hebetare  conaremur  5 

II. )  Ut  nimiam  illam  totius  corporis  reactionem,  quae  tantam  febris  exacerbationem 

genuerat,  mitigaremus 3 

III. )  Ut  inflammationem  musculorum  intercostalium  frangeremus } utque 

IV. )  Crisin  tam  rheumaticae  quam  gastricae  affectionis  producere  vel  juvare  stu- 

deremus. 

Quum  inflammatio  in  pectore  lioc  die  nondum  consummata  esset , sed 
gastrica  symptomata  praevalerent , topica  tantum  sanguinis  detractio  ope  hirudinum 
viii.  instituta  est  $ pro  usu  interno  ordinata  emulsio  oleosa  cum  aqua  laurocerasi. 

Observationes . 

Morbi  die  IV.  , d.  XXV.  Maji.  Praevalebant  et  hodie  gastrica  symptomata 
atque  urgebant  adeo  , ut  aegrotus  intra  viginti  et  quatuor  horas  ad  minimum  quadra- 
gies in  insignem  virium  jacturam  vomitum  biliosum  et  fere  totidem  diarrhoeam  pas- 
sus esset.  Ejiciebantur  humores  biliosi , muco  albo  permixti.  Observavimus  cardial- 
giam  vehementem,  et  in  universum  dolorem  totum  abdomen  occupantem,  tenes- 
mum, linguam  siccam,  muco  fusco,  fere  nigrescente  obtectam,  sitim  intensam, 
vocem  raucam , clangosam , ciborum  appetentiam  nullam , cutim  siccam , ardentem  $ 
pulsum  frequentem,  celerem,  parvum  et  inaequalem. 

Sub  vesperam  hora  sexta  tamen  fere  omnia  illa  symptomata  quoad  vehe- 
mentiam decreverunt.  Vomitus  et  diarrhoea  saltem  rariores  5 dolores  abdominis, 
qui  antea  valde  urgebant , non  adeo  aegrotum  excruciabant  5 sed  cutis  et  pulsus  ratio 
fere  eadem  erat , quae  matutino  tempore  fuerat , contra  dolorem  in  pectoris  latere 
sinistro  adauctum  conquerebatur. 

D.  V.  morbi,  XXVI.  e.  m.  Aegrotus,  quamquam  et  vomitus  plane  sub- 
stiterant , tamen  per  noctem  maxime  inquietus  fuerat  5 dolores  in  latere  pectoris  sini- 
stro eum  in  modum  creverant , ut  fere  animo  delinqueretur.  Ipse  calor  externarum 
partium  auctus  erat : situs  hodie  tantummodo  in  dorso  concessus  5 tussis  eadem , sed 
siccior,  sputa  tenaciori  consistentia , quam  heri,  et  sanguine  tincta 5 respiratio  ipsa 
brevior  5 anxietas  et  inquietudo  fere  continua.  Linguae  ratio  eadem  5 sitis  etiam 
nunc  magna $ appetitus  deerat.  Dolores  in  abdomine  fere  nulli.  Cutis  sicca,  ar- 
dens 5 pulsus  frequens,  celer,  plenus,  magnus.  Cum  febris  et  inflammationis 
symptomata  noctu  graviora  fuissent,  hora  matutina  octava  venaesectio  unciarum 
octo  instituta  erat,  et  quidem  cum  magno  pectoris  levamine.  Superficies  emissi 
sanguinis  exhibuit  crustam  pleuriticam,  satis  conspicuam.  Constitutum  est,  ut 
aegrotus  in  remediorum  usu  pergeret.  Sub  vesperam  (hora  quinta)  aegrotus  in 
universum  melius  sese  habuerat,  sed  sub  horam  nonam  vespertinam  magna  ex- 
acerbatio locum  habuit.  Dolores  una  cum  inflammationis  symptomatibus  ex  hoc 
inde  tempore  ingravescebant,  ut  per  noctem  adeo  nonnumquam  deliraret.  Et 

incipiente  <lie  (VI.  morbi,  XXVII.  Maji)  matutino  tempore  tussim  invenimus 
veliementiorem  $ sputa  quae  heri  tincta  modo  erant  sagguine , hodie  striis  sanguineis 
intermixta^  respirationem  breviorem , ita  ut  asthmaticam  difficultatem  vultus  ipse 
spasmodicis  motibus  significaret.  In  gastrica  symptomatum  serie  nihil  mutatum. 
Cutis  erat  calida,  sicca}  pulsus  frequens,  celer,  major  quam  heri,  sed  aequalis. 
Judicavimus  hodie  quoad  diagnosin:  inflammationem  antea  tantummodo  musculos 
intercostales  et  pleuram  occupasse , nunc  ad  pleuram  pulmonalem  adeoque  ad  exter- 
nas parenchymatis  pulmonalis  partes  sese  propagasse } quam  oh  rem  novam  venae- 
sectionem  ordinavimus , sed  post  vesperam  instituendam , ne  exacerbatio  vespertina 
rursus  eandem  vehementiam  iterum  utque  heri  nancisceretur. 

Sexta  hora  omnino  laudavit  venaesectionis  effectum.  Dolores , respiratio- 
nis difficultas,  anxietas  et  inquietudo  imminutae  erant,  atque  pulsus  ratio  rerum 
statui,  haud  dubie  meliori,  bene  correspondebat. 

D.  VII.  morbi,  XXVIII. Maji.  Magna  voluptate  noster  retulit,  bene  sese 
transegisse  noctem,  et  nonnihil  per  singulas  vel  dimidias  horas  dormivisse.  Dolores 
in  pectore  et  hodie  mitigati , tussis  imminuta , sputa  parca , mucosa , sanguine  non  in- 
termixta } respiratio  liberior  quam  heri } situs  tamen  lateralis  nunc  quoque  tolerari  non 
potuit}  anxietas  et  inquietudo  defuit.  Cutis  calida,  humida,  pulsus  adliuc  naturali 
frequentior,  celer,  sed  fere  mollis.  Perreximus  in  remediorum  supra  dictorum  usu. 

D.  VIII.  morbi,  XXIX,  m.  Maji.  Aegrotus  per  noctem  interdum  delira- 
verat. Accusat  hodie  dolorem  magis  pressorium  in  latere  pectoris  sinistro.  Tussis 
non  eandem  quam  prius  virium  intentionem  ciet}  sputa  largiora,  mucosa,  alba, 
striis  flavis  spissioribus  intermixta , quae  pro  criticis  excretionibus  iure  haberi  pote- 
rant } respiratio  erat  multo  liberior.  Jam  decrescente  inflammationis  impetu , magis 
magisque  gastrica  symptomata  perspicua  reddita  sunt}  lingua  enim  in  tota  superficie 
muco  albo  leviter  adhaerente  obtegebatur.  Praeterea  accusavit  aegrotus  permagnam 
lassitudinem  totius  corporis } cutis  erat  calida,  humida}  pulsus  hesterno  similis.  Or- 
dinavimus ad  erisin  in  utroque  systemate  promovendam , exsudationem  internam  im- 
pediendam , et  tractum  intestinalem  paulum  sublevandum : 

Tartari  emetici  gr.  j 
Extracti  saponariae  Jjj 
Salis  ammoniaci  3jj 
Infusi  foeniculi  Jfvj 

Misce  ct  solve  D.  S.  Omni  bihorio  cochlear  majus. 

D.  IX.  morbi,  XXX.  m.  Maji.  Largiter  sudavit  per  noctem  eaque  finita 
etiam  epistaxin  expertus  est.  Dolor  pressorius  in  pectore  sinistro  remansit  , tussis 
tamen  non  adaucta  3 sputa  multo  magis  cocta  erant.  Spiritus  facilius  quidem  duce- 
batur, attamen  profundiorem  inspirationem  scmper  tussis  subsequebatur.  Lateri 
dextro  jam  incumbere  poterat.  Lingua  tantummodo  in  media  parte  muco  ex  albo 
flavescente  obtegebatur.  Heri  sub  vesperam  alvi  evacuatio  pultacea  facta  erat.  Pla- 
cuit, ut,  jam  fracta  inflammatione,  ad  resorptionem  adaugendam  topicamque  ner- 
vorum irritationem  imminuendam  epispasticum  adbiberetur.  Yesicatorium  itaque 
impositum  est  loco  dolenti. 

D.  X.  morbi,  XXXI.  m.  Maij.  Retulit  aegrotus,  se  hodie  rursus  dolo- 
res pungentes  in  pectore  sentire,  et  tussim  in  universum  sicciorem  esse.  Sputa 
nunc  omnino  cocta , et  striis  flavis  fuscis , cinereis  intermixta  erant.  Linguae  ratio 
hesterna.  Cutis  liumida , calida  3 pulsus  quidem  naturali  frequentior,  celerior,  sed 
satis  mollis,  aequalis. 

D . XI . morbi,  I . m . J unii.  Laudavit  aegrotus  vesicatorii  usum , quum  jam 
neque  sub  tussi,  neque  corporis  motu  dolor  punctorius  in  latere  pectoris  sinistro  pro- 
vocaretur. Accusavit  autem  dolorem  in  lienis  regione , quo  loco  ante  quatuor  annos 
fracturam  costarum  spuriarum  expertus  est.  Respiratio  et  tussis  naturali  morbi  de- 
cursui accommodatae  erant.  Sputa  etiam  nunc  cocta , critica , multo  faciliore  opera 
excreabantur.  Lingua  in  media  parte  muco  fusco  nigrescente  obtecta  3 alvus  ex 
tribus  diebus  clausa  3 quam  ob  rem  calomelitis  usum  cum  pulvere  foliorum  sennae 
ad  alvum  ducendam  ex  re  esse  duximus. 

D.  XII.  morbi,  II.  m . Junii.  Subcsse  adhuc  irritationem  in  regione  pectoris 
sinistra  dolor  obtusus , tussis  et  sputa  testabantur.  Haec  vero  hodie  non  striis  tan- 
tum coctis  intermixta , sed  ex  toto  jam  critica  appellanda  erant.  Lingua  muco  flavo 
in  media  parte  obtecta.  Appetitus  rediit  cum  sapore  naturali.  Remedia  heri  adhi- 
bita secuta  est  alvi  evacuatio 5 in  urina  quoque  sedimentum  criticum  conspeximus. 
Ad  irritationem  pectoris  internam  derivandam  usus  repetiti  vesicatorii  propositus  est. 
Jussimus  etiam , ut  aegrotus  in  calomelitis  et  sennae  usu  pergeret. 

D.  XIII.  morbi,  III.  m.  Junii.  Dolores  tam  in  pectore  quam  in  lienis 
regione  vesicatorio  imminuti  ideoque  et  tussis  et  sputorum  anacatharsis  sublevata  3 
sputa  ipsa  vere  cocta.  Situs  in  sinistro  latere  nondum  tolerabilis.  Lingua  muco 
fusco  obtecta,  alvus  justo  modo  soluta. 

D.  XIV.  morbi,  IV. m.  Jun.  Hodie  quidem  omnes  dolores  tam  in  pectore, 
quam  in  liene  evanuerant.  Retulit  aegrotus,  se  hodie  matutino  tempore  dolorem 
pungentem  in  musculo  pectorali  majori  sinistri  lateris  percepisse,  qui  a certo  quodam 
puncto  exiens  sensim  sensimque  majorem  obtinuerit  locum,  sed  eodem  modo , quo 
majorem  ambitum  nancisceretur,  etiam  vehementia  decrevisse,  ita,  ut  denique  ex 
toto  evanuisset.  Situs  in  sinistro  latere  nunc  minime  incommodus,  respiratio  liberay 
tussis  et  sputa  fere  nulla.  Lingua  pura,  sapor  et  appetitus  normalis,  alvus  justo 
modo  soluta.  Judicavimus : stadium  criscos  nunc  in  utroque  systemate  peractum 
esse.  Ad  vires  in  convalescentiae  stadio  erigendas  praescripsimus: 

R>.  Extracti  centaurei  minoris  3 j j j 
solvantur  in 

Infusi  menthae  piperitae  ^vj 
addantur 

Tincturae  aurantiorum  jjj 
M.  S.  Omni  bihorio  cochlear  majus. 

Convalescentiae  cura  exinde  bene  processit,  ita  ut  post  aliquot  septimanas 
nosocomium  nostrum  sanatus  relinquere  posset. 


EPICRISIS  MORBI. 

Antequam  ipsam  morbi  epicrisin  aggrediar,  necessarium  esse  videtur , ut  imaginem 
ejus  accurata , sed  praecisa  historia  exhibeam : quam  diagnosi  nostrae , nomen  tan- 
tummodo morbi  exhibenti,  supplemento  augmentoque  futuram  esse  spero. 

Duplex  igitur  malum  aegroti  fuit , rheumaticum  alterum , alterum  biliosum  $ 
utrumque,  diversis  momentis  praedisponentibus  adjutum,  fere  simul  prodiit  atque 
effloruit.  Rheumatismum  primo  monstravit  inflammatio  musculorum  intercostalium , 
quam  vero  mox  sequebatur  status  biliosus , isque  tam  vehemens , ut  choleram  vio- 
lentissimam sisteret , rheumaticaeque  affectioni  penitus  praevaleret.  Profligata  cho- 
lera atque  tam  arte  quam  natura  mitigata , omnino  ante  criseos  universalis  topicaeve 
perfectionem , recrudescebat  rheumaticum  pathema,  renovatoque  vigore  et  musculos 
costales  repetiit  et  pleuram  pulmonumque  parenchyma  rapida  celeritate  invasit,  ita, 
ut  pleuroperipneumoniam  gravem  conspiceremus. 

Tandem,  quum  haec  quoque  culmen  nacta  esset,  evacuationes  criticae  tam 
topicae , quam  universales  factae  sunt : illae  per  sputa  e membrana  mucosa  pulmo- 
nali secreta , haec  per  cutem  remollescentem  ac  perspirantem : certe  in  his  inflam- 
mationis rheumaticae  indicatio  sine  dubio  aderat , quam  statim  gastrica  crisis  exci- 
piebat , per  linguam  muco  albo,  mobili  obductam  atque  alvinas  excretiones  pultaceas 
manifesta.  Jam  vero  cum  convalescentia  et  appetitus  hominis  et  vires,  quae  tantopere 
fractae  fuerant,  rediere. 

In  judicio  de  hac  affectione  morbosa  ferendo  jam  exordiendum  erit  in  caus- 
sarum praedisponentium  disquisitione:  inter  quas 

I.  quod  hepaticam  affectionem  attinet , enumeranda  erit 

a)  biliosa  constitutio  adolescentis, 

b)  hepatitis  praegressa, 

c)  cura  de  futura  sorte  sua  $ 

II.  Peripneumonicam  affectionem  praeparasse  videri  possunt 

a)  catarrlius  chronicus , quem  integro  anno  antea  sihi  contraxerat  aeger  5 

b)  iter  , in  quo  homo  non  adsuetus  grave  onus  per  XXXYI  milliaria  in 
dorso  portavit  5 

c)  ipsa  juvenilis  aetas  ejus. 

III.  Utrinscjue  vero  scintillam  summopere  fovisse  putandum  est  temperamentum 

Nostri,  quod  cholericum  dicere  debebamus. 

I.  a)  Constitutionem  vocamus  peculiarem  illam  rationem,  qua  in  homi- 
nibus singulis  singula  corporis  organa  et  systemata  (somatice)  efformata  ac  perfecta 
simt.  Quod  si  re  vera  prorsus  aequalem  universae  organisationis  perfectionem  non 
invenimus  in  rerum  natura,  immo  idcalis  illa  est  et  valetudinis  perfectae  iconem 
refert : neeesse  est , in  singulis  inveniantur  singulae  partes  vel  series  etiam  organo- 
rum , reliquos  perfectione  praestantes  et  quasi  praerogativam  aliquam  a natura  geren- 
tes. Consentaneum  vero  etiam  est,  ex  ea  singulorum  praecellentia  variari  omnem 
processum  organicum  multis  modis , et  veroetiam  opportunitates  inde  suboriri  carim- 
dem  partium , ad  quamvis  affectionem  morbosam , interno  externove  stimulo  excita- 
tam. Hinc  in  biliosis  venositatem  primas  agere  partes,  hepatisque,  utpote  hujus 
systematis  officinam,  functionem  praevalere  videmus.  Cujus  rei  in  nostro  signa  ma- 
nifesta apparuerunt:  librae  rigor,  integumentorum  siccitas  et  prae  caeteris  partium 
corporis  nudarum  color  flavescens,  turgorque  tandem  venarum. 

Vides  principatum  systematis  venosi  et  biliosi,  neque  negabis,  per  caussam 
occasionalem  hoc  systema’  afficientem , morbi  praedispositionem  ad  hunc  ipsum  po- 
tuisse evehi,  idque  jam  actione  adaucta  sola  fieri  potuisse. 

b)  Quoad  hepatitidem  praegressam . Systemata  et  organa , quae  prae  cac- 
teris  in  corpore  vigeant,  jam  lioc  ipso  principatu  suo  facilius  morbis  corripi  tum 
supra  monuimus,  tum  hujus  nostrae  historiae  exemplo  edocemur.  Jam  vero  vi  illa 
atque  actione  vitali  ad  morbum  usque  progressa , ejusmodi  organon  eo  magis  mor- 
borum aliorum  [injuriae  patere  in  promptu  est.  Ita  factum  est,  ut  nostri  aegroti 
hepar , cui  jam  ex  constitutione  hominis  venoso-biliosa  morbi  imminerent , ob  gra- 
vem inflammationem  superatam  multo  facilius , alia  et  nova  accedente  caussa  occasio- 
nali,  labem  pateretur. 

c)  Cura  et  anxietas  de  sorte  sua  futura.  Hominem  de  sorte  sua  sollicitum, 
quin  pejora  praesentibus  metuentem,  animi  anxietas,  insomnia,  fortasse  etiam 

vivendi  ratio  neglecta  urgebit , quae  quantam  exserat  vim  in  concoctionem  , assimi- 
lationcm  corporisque  nutritionem,  innumeris  edocemur  exemplis.  Hinc  vero  effici, 
ut  praeter  injuriam  omni  vitae  vegetativae  illatam,  imprimis  sanguinis  tum  in  toto 
corpore,  tum  in  systemate  venae  portae  circulatio  impediatur,  stagnatioque  adducatur, 
physiologia  et  pathologia  monstrant  5 illa  quidem  ex  nervorum  in  systema  sanguiferum 
imperio,  haec  ex  organicis  in  systemate  venae  portae  et  hepate  commutationibus. 
Praeterea  in  nostro  ex  vitae  genere  inconsueto  inter  peregrinandum,  ciborum  atque 
potus  diversitate , horum  assumendorum  tempore  saepe  iniquo , affectionem  orga- 
norum abdominalium  augurari  potuimus. 

II.  Transeundum  erit  ad  causas  pleuroperipneumoniae  praedisponentes , 

quarum 

a)  primam  quaerere  liceat  in  catarrho  chronico  ex  nimio  cerevisiae  fortis 
abusu.  Aegrotus  ipse  quidem  censuit,  se  per  potum  cerevisiae  gravioris  nimium 
catarrho  chronico  aliquando  esse  tentatum , quippe  quae  affectio  statim  sit  subsecuta. 
Nihilominus  tamen  ille  morbus,  ubi  in  cerevisiae  usu  unicam  voluerimus  quaerere 
caussam,  secundarius  fuisse  videtur  atque  derivandus  ex  congestione.  Nimirum 
stimulo  cerevisiae  fortioris  spirituoso  fines  nervorum  ventriculi  et  duodeni  irritantur, 
unde  tum  digestionis  organa  ad  functionem  validius  exsequendam  commoventur,  vel 
adeo  ita  sollicitantur,  ut  ex  torpore  insequente  blennorrlioea  et  flatulentia  oriatur, 
tum  vero  etiam  per  vasorum  nervos  incitatos  aflluxus  sanguinis  ad  organa  varia  ad- 
augetur, imprimis  ad  caput  et  cavum  thoracis.  Ex  aflluxus  hujus  incremento  mem- 
branarum mucosarum  secretio  augeri  solet,  qua  irritamentum  quoddam  et  tussis 
provocatur.  Nescio  etiam  an  non  per  consensum , quem  dicere  nunc  temporis  con- 
sueverunt , affectio  membranae  intestinalis , organorum  respirationis  morbum  addu- 
xerit , quod  in  organis  sibi  ratione  quadam  respondentibus  evenire  experientia  pro- 
batum habemus.  Quaecunque  vero  catarrhi  hujus  chronici  fuerit  caussa , quaecun- 
que origo , hoc  certum  mihi  habeo  atque  persuasissimum , inflammationem  pleurae 
costalis  atque  pulmonalis  subsecutam  facili  negotio  transmigrasse  atque  receptam 
esse  a substantia  pulmonali , utpote  quae  ex  catarrho  praegresso  male  affecta  sit. 

b)  Molestia  in  gestanda  sarcina  satis  gravi  per  iter  XX XVI.  millianum. 
Aegrotum  in  itinere  pedestri  satis  diuturno  sarcinam  omni  re  familiari  sua  repletam 
dorso  gestasse , supra  monuimus.  Quo  onere  musculi  thoracis  et  costarum  coerciti, 
pulmonum  expansio  justa  impedita  respiratioque  brevior , eeleriorque  reddita  est, 

imprimis  cum  corpus  validius  motum  plus  exigat  et  consumat  oxy genii.  Hinc  san- 
guinis ad  pulmones  affluxus  accrevit,  cujus  impetus,  cum  volumine  suo  vasa  repleret 
atque  dilataret,  alterum  exstitit  momentum,  quod  impediret,  quominus  canales  aere 
rite  expanderentur. 

Quid  igitur  factum?  Non  solum  vasorum  resorbentium  vis  debilitata , sed 
secretio  una  cum  excretione  turbata  est.  Excretionis  imminutae  boc  fuit  incommo- 
dum, quod  principio  carbonico  ob  vias  aereas  minime  justo  ambitu  extensas  parum 
spatii  pateret , in  quo  ad  externa  perveniret  et  in  aerem  posset  avolare  $ id  quod  eo 
magis  fuit  necessarium , cum  per  musculos  agitatos  principii  carbonici  in  sanguine 
copia  augeretur.  Hic  etiam  nova  polyclioliae  caussa  latet.  Verum  secretio  etiam 
pulmonalis , muci  scilicet  ex  superficie  tunicae  pulmonum  mucosae , et  ipsa  immi- 
nuta est,  cum  vapor  ex  pleura  pulmonali  oriundus  sanguinis,  majori  copia  advecti, 
auxilio  auctus  videretur,  quippe  cujus  secretionem  neque  mechanicum  quoddam  ob- 
staculum impediverit,  neque  reliqua  pulmonum  secretio,  utpote  subnulla,  potue- 
rit imminuere.  Ita  hoc  organon  in  functione  sua  vario  modo  turbatum  aptius  est  red- 
ditum, quod  morbum  admitteret.  Nisi  vehementer  fallor,  boc  ipso  casu  luculenter 
demonstratur , morbum  primo  universalem  ex  lege  quadam  et  facile  invadere  partem 
corporis , quae  ex  morbis  praegressis  labefactata  sit. 

c)  Aetas  aegroti . Nostri  aetatem  potuerimus  liabere  pro  confinio  inter 
juvenilem  et  virilem,  in  quo  corpus  omnibus  numeris  perfectum  atque  absolutum 
est  et  quoad  partes  singulas  omnes  summa  vi  pollet,  ita  quidem,  ut  systema  irritabile 
primas  partes  agat.  Sed  cum  summa  ilia  vitae  organicae  contentio  eximiusque  vigor 
nonnisi  adauctae  inter  sanguinem  et  aerem  atmosphaericam  commutationis  ope  susten- 
tari queat,  rursus  officia  organi  respiratorii  caeteris  palmam  praeripiunt,  atque  san- 
guinis ad  pulmones  affluxus  augetur. 

Jam  quod  supra  posuimus,  quo  pars  corporis  aliqua  sit  excultior,  impri- 
mis si  irritabilitatem  spectaveris , eo  facilius  actionem  normalem  reddi  posse  nimiam 
et  morbosam  5 id  in  organis  respirationis  nostri  aegroti  metuendum  erat,  quippe  quae 
insuper  1)  rerum  externarum  impetui  atque  injuriis,  praeter  cutim,  maxime  sint  ex- 
posita 5 2)  a corpore  ipso  vi  quasi  compellantur  ad  validius  agendum.  Ex  hoc  fonte 
propullulant  hujus  aetatis  pedissequi  pulmonum  morbi , congestiones , hacmoptyses, 
pneumoniae  et,  quae  scenam  praecludere  solent,  phthisium  genera. 

III.  Pro  caussa  praedisponente  utriusque  morbi  et  gastricae  affectionis  et 

inflammationis  rheumaticae  temperamentum  nostri  cholericum  haberi  poterit.  Cujus 
vocis  ne  cum  constitutione  5 de  qua  supra  mentionem  injecimus  , oriatur  commixtio, 
scire  licet , constitutionem  nobis  esse  indolem  vitae  organicae  universae , quam  sin- 
gula quaeque  corporis  systemata  et  organa  vicissim  teneant : temperamentum  vero 
esse  vitam  hominis,  quatenus  tum  rerum  externarum  sensum  in  se  recipere,  tum 
sine  stimulo  externo  quasi  ex  intimo  agere  queat. 

Quod  cum  ex  ratione  systematum  organicorum  pendeat,  constitutio  seu  ha- 
bitus corporis  ut  temperamento  et  hoc  illi  respondeat , necesse  est.  Nostri  aegroti 
temperamentum  ita  comparatum  fuit , ut , quo  fortior  esset  in  perficiendo  corpore  re- 
ceptivitas  et  reactio , eo  rapidius  etiam  illud  consumeretur. 

Ita  cum  ex  hoc  ipso  temperamento  corpori  gravius  et  facilius  morbi  pericu- 
lum immineat 5 tamen  ope  et  beneficio  reactionis  adauctae,  quam  adesse  diximus, 
rerum  externarum  injuria  validius  supprimitur  integritasque  partium  corporis  humani 
servatur.  Utrumque  in  nostro  aegroto  per  temperamentum  fuisse  effectum , videre 
licet,  cujus  scilicet  corpus,  celeriter  et  graviter  turbatum,  auxilio  reactionis  satis 
fortis  servatum  est , ita , ut  hujus  temperamentum  non  solum  morbi  caussam  praedis- 
ponentem , verum  etiam  salutis  remedium  exstitisse , putandum  sit. 

Enumeratis  atque  dijudicatis  caussis  praedisponentibus  ad  occasionales  exa- 
minandas transeo,  eandem  divisionem  secutus. 

Caussam  hilis  et  quantitate  et  qualitate  morbosa  secretae  choleraeque  inde 
ortae  pono  : a)  iracundiam  cum  potu  spiritus  vini  ,•  b)  refrigerium  ex  situ  hominis  jam 
febricitantis  sub  Jove  caussam  statuo  affectionis  rheumatico-inflammatoriae . 

Ac  primum  quidem , quod  iram  gravem  attinet , haec  commemoranda  sunt. 
Fioster , rei  familiaris  angustiis  pressus , miseriarum  finem  atque  angiportum  quasi 
se  habiturum  esse  arbitratus,  apud  amicum  Halae  degentem,  spe  sua  vehementer 
frustratus  est.  Ille,  quem  noster  inde  ab  annis  academicis  sibi  amicitia  conjunctum 
esse  putaverat , eum  neque  non  recepit  tantum , sed  etiam  reprehendit.  Quid  mi- 
rum , quod  tum  oh  animum  hominis  jam  irritatum , tum  ob  temperamentum  choleri- 
cum ex  objurgatione  tali  iracundia  exstiterit  vehementissima  eaque  tanta , ut  ad  pla- 
gas fere  pervenerint?  His  enarratis  meum  erit  demonstrare,  quomodo  fiat,  ut  ex 
corpore  vehementer  commoto  exoriatur  bilis  secretio  et  copia  et  natura  alienata.  Fieri 
hoc  omnino , cum  experientia  in  dies  doceat , nolo  probare , at  quomodo  fiat , in  hoc 
explicando  totius  rei  vertitur  cardo.  Animo  valide  conturbato  organa  voluntati  sub- 


jccta,  vi  quadam  sollicitantur  ad  fugandam  caussam  noxiam.  Ita  systematis  nervo- 
rum cerebralium  actio  provocatur  validior,  quae  quo  vehementior  animi  pathema 
fuit , co  major  existit.  Hinc  vero  ex  conturbato  actionis  nervosae  aequilibrio  variam 
variae  corporis  bumani  partes  et  systemata  irritationem  patiuntur,  quae  uidcm  prima 
et  proxima  observatur  in  systemate  vasorum.  Haec  quidem  hucusque  perspicua  sunt  5 
cur  vero  ad  hepar  sanguinis  augetur  afduxus,  cur  illic  secretio  bilis  alienatur?  Hujus 
rei  ut  caussas  eruerem , multorum  scriptorum  perlegi  libros , neque  vero  quod  mihi 
satisfaceret,  inveni.  Quapropter  venia  sit  data  hypothesi , quam  vero  tantum  ut 
hypothesin  exhibeo.  Nititur  ea  in  mutua  utriusque  systematis  nervosi  vicissitudine, 
ex  qua  colligo , corporis  sani  et  systema  cerebrale  et  gangliosum  aequalem  et  parem 
habere  vim  vitalem  ct  energiam,  ut  alterius  actio  paullulum  augeatur,  neque  hoc 
incremento  alterius  vis  vitalis  minuatur.  De  his  Harles  in  „ allgemeine  Rrankheits- 
lehre 6i  pag.  86  ita  disputat:  „Die  Stdrke  oder  Hohe  undFreiheit  der  Sensations- 
thdtigkeit  in  dem  markiyen  JServengebiete  steigt , indem  sie  in  dem  fibrbsen  Gebiete 
vermindert  wird , und  so  in  umgekehrter  IVeise  kann  das  fibrose  JServensystem  zu 
einer  sem  normales  Verhdltniss  iiberschreitenden  Sensationshohe  mit  ungewohnlich 
jreiern  undjeinem  Sensibilifdtsdusserungen  gesteigert  werdeny  wdhrend  die  sensitive 
Energie  im  Marksystem  in  entsprechendem  Grade  vermindert  and  gleichsam  zuriick- 
gedrdngt  oder  gebunden  ivird.u  Tale  mutuum  quid  adesse , jam  in  corporis  penitus 
sani  actionibus  luculenter  est  cognitum.  Cum  v.  c.  inter  concoquendum  systema 
gangliosum  ad  summam , quae  intra  sanitatis  limites  cogitari  potest , actionem  evehi- 
tur, animi  acumen  debilitatur  $ unde  vetustissimum  illud : plenus  venter  non  studet 
libenter.  Contra  literatos  viros,  quorum  animus  multa  cogitando  et  perscrutando 
magnopere  agitatur,  etiamsi  corpus  rite  exerceant , vitiis  concoctionis  laborare  con- 
stat, oriundis  ex  actione  systematis  gangliosi  imminuta.  Iracundia,  quam  systema 
sensibili  tatis  celeriter  et  gravissime  occupare  supra  monuimus , hoc  plus  justo  irri- 
tat, ita  ut  aequilibrio  prorsus  sublato  systema  gangliosum  cum  organis,  quae  ipsi 
parent,  deprimatur.  Irae  caussa  ubi  disparuerit,  sensim  sensimque  sensibil itas  ad- 
aucta mitigatur  et  quod  antea  latebat  systema  automaticum  supra  normam  attolli- 
tur. Neque  necessarium  videtur,  aequali  ratione  ut  sibi  respondeat  actio  alterius 
organi  adaucta,  alterius  suppressa.  Quam  mutuam  vicissitudinem  non  solum  in 
utroque  systemate  nervoso , verum  etiam  in  partibus  uni  cidemque  systemati  nervoso 
subjectis  animadvertere  possumus.  C oeci  subtiliore  auditu  et  tactu  quam  alii  gaudent. 

Actio  systematis  gangliosi  adaucta  et  praevalida  in  bilis  secretione  copiosiore  et  alie- 
nata conspicua  fuit.  Neque  mirandum,  bepar  hujus  secretionis  mutatae  exstitisse  offi- 
cinam, quippe  in  quo  multiplex  lateret  praedispositio.  Idem  vero  in  omnibus  fere, 
nulla  hepatis  labe  praegressa  accidere  solet,  cujus  rei  caussam  in  eo  quaerendam 
esse  puto , quod  prae  reliquis  abdominis  visceribus  intime  cum  systemate  ganglioso 
cohaereat  iecur.  C a eterum  notatu  dignum  videtur,  praeter  hanc  actionem  hepatis 
adauctam,  ex  pathemate  animi  fere  semper  alius  etiam  organi  functionem  prae  eaete- 
ris  commutari.  Ita  taedium  alicujus  rei  creare  vomitum  animadvertimus , angorem 
agere  in  sphincteres  musculos,  moerorem  et  tristitiam  in  secretionem  lacrimarum, 
et  sic  porro. 

Alia  forsan  hypothesis  peti  poterit  ex  ratione  systematis  sanguiferi  ad  ner- 
vosum, quae  duplex  quidem  statuenda  est,  cum  et  nutritioni  et  irritationi  systematis 
nervosi  pracesse  queat  sanguis.  Systemate  nervoso  per  iram  commoto,  sanguinis 
aftluxus  ad  organum  centrale  systematis  cerebralis  inchoatur  ex  lege  ,,ubi  irritatio 
ibi  affluxus.u  Hinc  venarum  turgor,  facies  rubicunda,  carotides  pulsantes  et  hujus 
generis  plura.  Stimulus  externe  illatus  si  cessat,  caussa  congestionis  ad  caput 
sponte  tollitur  et  sanguis , antequam  prioribus  et  justis  circulationis  limitibus  coer- 
ceatur, viscera  abdominalia  prae  caeteris  petit,  utpote  quae  intra  congestionis  ad 
caput  tempus  sanguinis  inopia  laborarint.  Jam  vero  ex  affluxu  sanguinis  adaucto 
nervi  abdominis  gangliosi  irritantur,  ita  ut  per  utramque  caussam  actio  systematis 
venae  portae  supra  normam  augeatur.  Harum  hypothesium  quaenam  alteri  praestet, 
dijudicare  non  audeo. 

Liceat  transire  ad  examinandum  spiritus  vini  effectum,  cujus  satis  magna 
copia  aegrotus,  irae  exstinguendae  caussa,  usus  est.  Quae  fuerit  vis  spiritus  vini, 
gravissimi  irritamenti  in  systema  vasorum  et  nervorum  jam  vehementissime  commo- 
tum, facile  cogitatur.  Symptomata  ex  usu  spiritus  vini  inverso  ordine  obviam  fiunt, 
cum  demum  gangliis  affectis,  systema  cerebrale  corripiatur.  Quae  cum  ita  sint, 
intelligitur , tum  miram  bilis  depravatae  copiam  secretam  fuisse , tum  inde  choleram 
emanasse , morborum  facile  acerrimam , quaeque  intestina  et  ventriculum  satis  super- 
que  irritatum  offenderet.  Hinc  etiam  explicandum  , quod  effectus  perdurabat , jam 
dudum  exstinctis  et  a corpore  remotis  caussis  occasionalibus. 

II.  Refrigerium , caussa  rheumatismi  primaria. 

Refrigerium,  ut  et  locum  habere  et  corpori  nocere  possit , cutem  exigit  hoc 

recipientem  et  bene  quasi  praeparatam.  Talem  se  babuissc  cutem  in  nostro  docent 
corporis  lassitudo  et  febris  prodromi,  pernoctatio  sub  dio,  situsque  in  herbis  b umi- 
dis. Pro  corporis  praedisponente  habitu , vehementia  frigoris  et  receptivitate , mor- 
bus ingruet  aut  major  aut  minor,  partialis  aut  universalis.  Singulari  praedispo- 
sitione  et  receptivitate  in  nostro  casu  gaudebat  cutis , utpote  cujus  irritabilitas,  febre 
inchoata,  adaucta  esset.  Frigore  accedente  sublata  cutis  provincia , neque  secretio 
solum  quarundam  materiarum  impedita,  verum  organismus  recipere  quoque  in  se 
principium  earbonicum  et  azoticum , coactus  est.  Inde  irritatio  subsecuta  est  inter- 
norum parietum  vasorum , ita  ut  vehementius  etiam  quam  antea  reagere  coeperint. 
Jam  ex  his  pathologica  quaedam  formatio  prodit,  quae  in  rheumatismo  telas  fibrosas 
serosas  prae  caeteris  occupat , et  licet  functio  cutis  sit  restituta,  licet  aegrotus  sudore 
madeat , perdurat , ita  ut  illud : cessante  caussa  cessat  effectus , Mc  frustretur.  Ne- 
que aliter  aequilibrium  in  febre  universali  restituitur,  quam  si  uni  alterive  modo 
corporis  parti  morbus  inhaeserit,  alia  novaque  secretio  vicem  suppressae  cutaneae 
gerat.  Noster  aegrotus,  id  quod  solet  evenire  in  rheumatica  graviori  affectione, 
mutationem  compositionis  et  mixtionis  organicae  — dyscrasiam  sive  putredinem 
Galeni  — passus*  est,  quam  pro  more  organismi,  quaevis  nociva  a se  removendi, 
reactio  febrilis  sequebatur.  Hae  voro  febre  rheumatica  localis  quoque  reactio  re- 
suscitatur, quae  materiam  noxiam  removet,  sedemque  in  tunicis  fibrosis  fixam  tenet. 
Qua  secretione  peracta  febris  rheumatica  remittit,  ita  ut  hoc  secretum  re  vera  mor- 
bosum pro  crisi  locali  perversa  cx  errore  loci,  ut  veteres  ajehant,  haberi  queat. 
Quod  vero  secretum  jam  est,  chemica  et  mechanica  ratione  irritando  reactionem 
localem  excitat,  quae  usque  ad  partis  affectae  inflammationem  progredi  valet.  Sed 
de  his  infra.  Febris  vero,  quae  illam  comitatur,  jam  non  febris  ab  irritamento 
primaria  erit  dicenda,  quippe  cum  a systemate  vasorum  morbus  ad  unam  altcramve 
partem  sit  translatus , sed  mere  symptomatica  est. 

Consideratis  caussis  occasionalibus , totius  morbi  decursum , sedem,  proxi- 
mam caussam  atque  naturam  contemplemur.  Quicunque  morbus , qui  universum 
organismum  corripit , peculiarem  a natura  ipsi  praescriptam  viam  sequitur , qua  co 
tendit,  ut  corporis  ejusque  functionum  integritas  servetur.  Hujus  vero  viae  finis  ut 
plurimum  posita  est  in  formanda  ct  excernenda  materia , quae  aut  per  systema  uni- 
versale quoddam , aut  per  singulam  partem  erat  praeparata.  Raro  admodum  priuS 
illud  evenire  videmus  sine  affectione  locali,  cujus  caussa  in  eo  potissimum  latet, 

quod  in  plurimis  certa  quaedam  organa  facilius  corripiantur  reliquis , ita  ut  haec 
caussarum  noxiarum  impetui  celerius  succumbant.  Rei  luculentissimum  adest  exem- 
plum in  ipso  aegroto  nostro.  Systema  yasorum  omne  a caussa  nociva  externa  — 
frigore  — est  offensum  et  correptum  eo  magis , cum  jam  febrilis  affectio  suhesset. 
Hoc  formata  materia  morbosa,  id  quod  reliquum  fuit  fibrosae  parti  musculorum 
intercostalium  perficiendum  tradidit.  Hi  igitur  quidquid  actionis  justo  majoris 
systema  vasorum  habuerat,  receperunt,  remanente  tamen  irritatione  in  vasis  ob  statum 
febrilem. 

Rheumaticae  affectionis  arcam  musculos  intercostales  esse  futuros,  primo 
cognitum  est  per  dolores  pungentes  volatiles,  mox  in  terebrantes,  urentes,  pressorios 
transgressos,  auctosque  tactu.  Cutis  calor  in  hisce  locis  multum  auctus,  tumoris 
vestigia  exigua.  Respirationis  ea  affectio,  ut  aegrotus  inter  spiritum  ducendum 
vehementi  dolore  excruciaretur , qui  tum  per  musculos  intercostales  extensos , tum 
per  pleuram  costalem  et  huic  adnexam  pulmonalem  haud  dubie  ortus  est.  Quo  major 
febris,  quae  localem  morbum  comitatur,  est,  eo  vehementius  et  gravius  organon 
aliquod  afficitur , neque  tamen  inverso  ordine  ex  morbi  partialis  modo  de  febris  na- 
tura et  gradu  conjecturam  facere  licet.  Utrumque  vero  vicissitudine  quadam  tenetur, 
ita  ut  per  febrem  primum  localis  affectio  exoriatur,  ex  hac  per  systematis  vasorum 
irritationem  febris.  Itaque  in  nostro  rheumatismum  usque  ad  inflammationem  elatum 
esse,  symptomata  monstraverunt.  Quodsi  secretionem  illam,  quam  antea  memo- 
ravimus pathologicam , tamquam  caussam  proximam  spectamus , quae  locum  teneat 
in  systemate  fibroso : sponte  dijudicatum  esset,  utrum  materia,  quam  secretam  in  in- 
teriore superficie  tunicarum  fibrosarum  et  serosarum  atque  liquorem  gelatinosum  for- 
mantem inveniamus,  caussa  an  effectus  morbosae  actionis  sit 5 licet  ex  altera  parte 
cum  indole  inflammationis  magis  congruere  videatur,  si  secretionem  habeamus  demum 
pro  effectu  affectionis  phlogisticae.  Jam  primo  quidem  stadio  rheumatismi  haud 
raro  tumor  partis  affectae  animadvertitur , quam  vero  facili  negotio  ab  aflluxu  humo- 
rum aucto  derivare  posse  milii  videor. 

Forsitan  quaerat  aliquis,  qua  via  materia  illa,  ope  secretioms  pathologicae 
nata , . localis  illa  systematis  vasorum  crisis , ex  corpore  removeatur.  Huic  fini 
prospicit  aucta  vasorum  resorbentium  actio  (febris  localis  ?) , qua  reducitur  in  sangui- 
nem , ex  quo  vel  sudore  vel  urina  exit. 

Inflammatio  cum  hucusque  solos  musculos  intercostales  occupatos  tenuerit, 

nec  non  pleuram  costalem  et  febris  modica  appareret,  satis  habuimus  applicasse 
hirudines , quorum  auxilio  in  remota , certe  mitigata  est  phlegmasia.  Adfuit  etiam 
nunc  inflammatoria  musculorum  intercostalium  affectio , cum  illico  gastricus  morbus 
summa  vi  prodiret.  Vehemens  bilis  et  muci  vomitus  cum  diarrhoea  haud  minus 
gravi  apparuit  doloribus  in  abdomine  per  quemvis  vomitum  et  sedem,  vieissim 
sed  junctim  etiam  quovis  horae  quadrante  repetitis.  Ita  res  in  acme  morbi 
comparata  erat.  Ex  usu  remediorum,  quae  laudavimus,  primum  vomitus  rarior 
evenit,  quo  fere  penitus  fugato  diarrhoea  etiam  cessavit,  postquam  per  integros 
tres  dies  status  hie  biliosus  perstiterat.  Interea  rheumatica  inflammatio  vigere 
perrexit  usque  ad  perfectam  status  illius  gastrici  formationem,  ubi  repente  nulla 
critica  secretione  praegressa , tamquam  per  morbum  altius  corpori  inhaerentem  victa 
et  suppressa  siluit.  Morbum  mitiorem  supprimi  nonnimquain  graviore,  docuit  ex- 
perientia , idque  fieri  videtur , ut  natura  omnes  ad  unum  recte  riteque  excolendum 
vires  possit  intendere.  Exemplum  ex  physiologia  hic  laudari  poterit  graviditas,  in 
qua  omnia , quae  corpori  in  promptu  sunt , ad  unam  illam  embryonis  nutritionem 
consumuntur , ita  ut  morbi  adeo  nisi  tollantur  certe  retardentur , qui  deinceps  citius 
et  vehementius  redeant.  Fugati  erant  dolores  pectoris  sinistri  pungentes  et  premen- 
tes, calor  hujus  loci  illi  reliquarum  corporis  partium  omnino  par,  rubor  nullus 5 vel 
tumor  exiguus  disparuerat.  Tanta  cum  virium  contentio  adesset  atque  irritatio  syste- 
matis vasorum  et  nervorum , quid  mirum , quod  febris  vehementia  et  periculum  qua- 
vis paene  hora  accrescerent?  Inquietudo,  impatientia  lectuli,  insomnia  non  cessa- 
runt, usque  dum  minuta  locali  affectione  et  ipsa  minuerentur. 

Quae  fuerit  vehementius  illius  bilis  fluxus  caussa,  jam  in  enumerandis 
caussis  morbi  occasionalibus  explicare  conati  sumus.  Ut  vero  ingentis  muci  copiae, 
quam  ejectam  vidimus,  origo  demonstretur,  ponendum  est,  gravi  biliosa  irritatione 
non  solum  aequilibrium  inter  secretionem  et  resorptionem  intestinorum  esse  turbatum 
et  sublatum , verum  etiam  vim  resorbentem  omnino  omnem  esse  prostratam , secre- 
tionem autem  membranae  intestinalis  mucosae  magnopere  auctam.  Huc  etiam  con- 
tulisse videtur  officium  cutis  impeditum , quam  sententiam , nescio  an  non  lex  illa 
probabilem  reddat , ex  qua  altera  functione  corporis  suppressa  altera  increscat. 

Si  disquirendum  erit,  cur  bilis  majori  copia  secreta  et  depravata  etiam  ces- 
sante caussa  occasionali  perduraverit,  haec  potissimimi  in  censum  vocanda  esse  puto. 
Quaevis  pars,  ut  munere  a natura  sibi  tradito  fungatur,  certo  quodam  irritamento 

gaudere  debet,  varia  quidem  secundum  variam  organi  structuram  et  provinciam. 
Quodsi  hoc  ad  hepar  transtuleris , irritamentum  huic  a natura  datum  invenies  : 

1)  Sanguinem . Quo  major  hujus  liquoris  copia  ad  hepar  adfluit,  eo  magis 
irritamentum  praebet  ad  functionem  validius  peragendam.  Jam  hile  tractum  intesti- 
norum irritante  plus  sanguinis  advectum  est  abdomini , ex  quo  et  irritamentum  hepati, 
majus  et  materia  ad  bilem  ipsam  parandam  largior  exstitit. 

2)  Conjunctionem  hepatis  cum  duodeno  per  ductum  choledochum.  Motus 
duodeni  peristalticus  cum  ex  lege  organismi  hepar  ad  functionem  explendam  incitet, 
hic  ipse  morbo  adauctus  justo  fortius  irritamentum  illi  visceri  porriget.  Quantam 
igitur  vim  in  hilis  secretionem  exserat  nccesse  est  motus  intestinorum  antiperistalti- 
cus , qualem  in  nostro  observavimus ! 

5)  Nervorum  stimulum , qui , usque  dum  naturalis , hilis  secretionem  non 
mutabit.  Nervorum  vero  sensibilitas  adaucta  aut  ex  secretione  organi  justo  majore 
emanabit , uti  in  nostri  casus  initio  per  caussas  occasionales , aut  ex  actione  partis  ve- 
hementiore  proficiscitur.  Tale  quid  ex  parte  affecta  ad  nervorum  vitam  redundasse 
hic  ponendum  est,  et  inde  ah  eo  quidem  tempore , quo  rerum  externarum  vis  mitigata 
aut  remota  erat. 

Quae  licet  ita  recte  possint  cogitari , nervorum  nimirum  actionem  auctam 
ex  majore  hepatis  et  intestinorum  functione  derivandam  esse  5 nullo  modo  negave- 
rim, rursus  illam  vim  quandam  exseruisse  in  partes  illas  jam  affectas. 

4)  Bilem  vesicula  fellea  contentam , quae  cum  pro  naturae  ordine  hepar  ad 
functionem  incitet,  ubi  fuerit  pessumdata,  jure  meritoque  inter  irritamenta  morbosa 
numeratur. 

Porro  in  irritamentis  affectionis  biliosae  morbosis  potissime  status  intestino- 
rum morbosus  recensendus  est.  Vesicula  fellea,  cum,  quod  supra  monuimus,  arcte 
cohaereat  cum  duodeno  et  membrana  mucosa  replicata  in  diverticulo  Vateri , ductum 
choledochum  investiat,  facile  labem  ad  intestina  propagari  patitur.  Itaque  si  blen- 
norrhoea  membranae  mucosae  intestinalis  adfuit , nil  obstitit , quominus  in  vesiculam 
felleam  et  hepar  illa  transiret. 

Ita  ducimur  a & caussam  proximam  cholerae , quam  aegrotus  noster  perpes- 
sus est.  Quodsi  ex  opinione  et  systemate  recentiorum  quorundam  scriptorum  natu- 
ram morbi  a caussa  proxima  discernimus,  hanc  quaerere  debemus  in  secretione 
bilis  per  iram  et  subsecutum  spiritus  vini  haustum  provocata,  naturam  vero  in  affe- 

ctione  fere  inflammatoria  membranae  mucosae  et  musculosae , quam  irritamentum 
biliosum  in  ventriculo  et  intestinis  genuerit.  Neque  possum  inibi  persuadere,  ut 
credam , in  rheumatica  quoque  affectione  caussam  cliolerae  latuisse,  quae  num  statim 
a systemate  vasorum  tractum  intestinalem  petierit,  an  a musculis  intercostalibus  fue- 
rit translata,  dijudicare  non  audeo.  Poterit  quidem  aliquis  existimare,  febrem 
rheumaticam  duas  simul  partes  occupasse  et  alteram  ad  alteram,  quae  gravior  sit 
reddita,  per  metastasin  transmigrasse , fultus  ille  nostri  aegroti  exemplo,  utpote 
in  quo,  praecedente  statu  gastrico , plilogisticum  pectoris  malum  siluerit : verum  re- 
pugnat forma  morbi , qui  in  intestinis  nondum  ad  veram  inflammationis  indolem  per- 
venerat. Hinc  verosimilius  videtur,  tractum  intestinorum  omnino  uno  eodemque 
tempore  ac  musculos  intercostales  rheumatica  labe  laborasse , nec  vero  affectionem 
musculorum  intestinalium  graviorem  quidem , sed  ex  irritatione  bilis  magis  spasmo- 
dicam , fuisse  metastasin  rheumaticae  inflammationis  pectoris , potius  hanc  modo  mi- 
nuisse, ita  ut  postea  rursus  apparuerit.  Veram  hanc  nostram  fuisse  sententiam,  ex 
remediorum  effectu  argumentari  licet.  Etenim  si  vera  gastritis  cum  enteritide  ad- 
fuisset , vomitus  et  diarrhoea  caeteraque  symptomata  gastrica  involventibus  et  lenien- 
tibus solis  non  essent  fugata.  Decrescente  vero  statu  gastrico , resuscitabatur  affectio 
pectoris.  Vix  enim  cholera  disparere  coeperat,  cum  inflammatio  musculorum  inter- 
costalium , rediens  ad  pleuroperipneumoniam  veram , efformabatur , ita  ut  cholera 
alio  morbo  graviori  superata  esse  videretur.  Febris  vehementia  eo  usque  accre- 
vit, ut  noctu  deliria  adessent.  Dolores  punctorii  et  urentes  non  solum  in  externis 
pectoris  partibus  animadvertebantur , sed  interiora  etiam  occupabant.  Calor  partis 
thoracis  sinistrae  multum  auctus,  tussis  subsicca,  sputa  tenacia,  cruda,  sanguine 
tincta,  et  vel  adeo  serius  striis  sanguineis  notata.  Respiratio  brevis,  anhelans, 
dolorosa , situs  modo  in  dorso  tolerabilis , perpetua  inquietudo  cum  angore  et  cordis 
palpitatione 5 cutis  sicca  urens,  facies  rubicunda,  turgor  venarum,  pulsus  quam 
maxime  febrilis.  Quae  cum  ita  se  haberent,  sanguinem  secando  venam  detrahere 
non  sumus  veriti,  quamvis  cholera  vires  aegroti  valde  debilitasset.  Recte  nos  egisse, 
successus  docuit,  etenim  singula  affectionis  localis  symptomata  cum  febre  mitigata 
sunt.  Supra  sanguinem  vero  crusta  pleuritica  fuit  conspicua , et  crassitie  et  firmi- 
tate insignis.  Nihilominus  quae  supra  recensuimus  symptomata  ad  priorem  mox 
redierunt  vehementiam , ita  ut  altera  venaesectione  opus  esset.  Nunc  demum  aequali 
ratione  decreverunt  signa  morbosa  atque  critica  naturae  molimina  apparuere , et  pri- 

mum  quidem  universalia  per  sudorem  largum  et  multum  levaminis  habentem.  Cum 
vero  crisis  per  intestina  retardari  videretur , hujus  et  illius  morbi  pectoralis  juvandi 
gratia , Tartarum  emeticum  in  refr.  dosi  cum  Sale  ammoniaco  optimo  successu  adhi- 
buimus. Sputa  vere  critica  excepta  sunt  sedibus  pultaceis. 

Inter  hoc  stadium  criticum  accusabat  aegrotus  dolorem  in  lienis  regione, 
loco , quo  quatuor  annos  ante  duarum  costarum  fracturam  sibi  contraxerat.  Quum 
autem  neque  inflammationis,  neque  placentae  febrilis,  neque  alius  morbi  sympto- 
mata lienis  animadverti  possent,  illum  dolorem  haud  dubie  e stagnatione  sordium 
in  colo  transverso  originem  ducere , forsitan  etiam  illi  organo  leviorem  rheumaticam 
affectionem  adhaesisse  judicavimus , quod  adhibito  cccoprofico  et  repetito  vesicatorio 
apparuit.  Alvo  enim  bis  aut  ter  soluta , dolor  ille  evanuit.  Etiam  dolor  in  pectore 
residuus  vesicatorio  novo  applicato  sensim  sensimque  cessavit , ita  ut  stadio  criticQ 
peracto  remedia  tonica  ad  vires  erigendas  in  usum  vocari  possent. 

Eiceat  nonnulla  verba  facere  de  illa  auris  affectione.  Opinabatur  nimirum 
aegrotus,  vehementem  illum  dolorem  profectum  esse  ab  insecto,  per  noctem  in  aurem 
internam  ingresso , ad  quod  necandum  e re  esse  duxit  usum  olei  amygdalarum 
amararum  $ quam  ob  rem  dysecoyam,  quam  deinde  accusavit , ab  illius  olei  principio 
narcotico  derivandam  esse  suspicati  sumus.  Neque  vero  illa  suspicio  confirmata  est, 
quoniam  aegrotus  non  oleum  amygdalarum  amararum,  sed  oleum  amygdalarum 
commune  accepit.  Hinc  fieri  potuisse  credimus,  ut  insectum  qualecunqiie  hominis, 
in  herba  rccubantis  aurem  ingrederetur,  injcctoque  oleo  pingui  necaretur,  postea 
autem  stimulo  mechanico  meatum  auditorium  externum  continuo  afficeret , tum  vel 
sponte  elaberetur,  vel  cum  cerumine  removeretur. 

